महाराष्ट्र: सांगली में रेस्क्यू के दौरान नाव पलटी, 14 लोगों की मौत,  9 के शव मिले  
सांगली में बचाव कार्य में जुटी नौका पलटने से 12 लोगों की मौत
9 लोगों के शव मिले
महाराष्ट्र के कई और इलाके भारी बारिश और बाढ़ की मार झेल रहे हैं
महाराष्ट्र के बाढ़ प्रभावित सांगली जिले में बचाव कार्य में जुटी एक नौका के बृहस्पतिवार को एक जलाशय में पलट जाने से 14 लोगों की मौत हो गई और चार अन्य लोग घायल हो गए.  पुणे मंडलायुक्त दीप म्हाइसेकर ने बताया कि पुणे तहसील के ब्रह्मानल गांव के पास एक निजी नौका बाढ़ पीड़ित करीब 30 लोगों को सुरक्षित स्थान पर ले जा रही थी, तभी यह हादसा हुआ. अभी तक 9 शव बरामद हुए हैं, जबकि 21 लोगों की तलाश जारी है. सांगली में हालात खराब हैं. बाढ़ का पानी डिस्ट्रिक्ट जेल में घुस गया. जेल में पानी भरने के बाद वहां बंद 360 कैदियों को हटाना पड़ा. इस आपाधापी का फायदा उठाते हुए 2 कैदी भाग गए. बाद में एक को पकड़ लिया गया, जबकि दूसरे की तलाश जारी है.
मंडलायुक्त ने बताया कि पुलिस अधिकारी और आपदा प्रबंधन कर्मी लापता लोगों का पता लगाने के लिए हर संभव प्रयास कर रहे हैं. सूत्रों ने बताया कि स्थानीय लोग जिले में भारी बारिश के बाद बाढ़ प्रभावित गांव में फंसे लोगों को बचाने के लिए निजी नौका का प्रयोग कर रहे थे. ब्रह्मानल गांव कृष्णा नदी के किनारे स्थित है, जहां इलाके में भारी बारिश के कारण बाढ़ आ गई है. महाराष्ट्र के कई और इलाक़े भारी बारिश और बाढ़ की मार झेल रहे हैं. कोल्हापुर ज़िले में हालात बेहद खराब हैं. कई गांव पानी में डूबे हुए हैं. हजारों लोग जहां-तहां फंसे हुए हैं.